May 22,2018
మార్కెట్లను ముంచిన కర్నాటకం!
ముంబయి: దేశీయ స్టాక్‌ మార్కెట్లు సోమవారమూ నష్టాల పాలయ్యాయి. కర్నాటక రాష్ట్ర రాజకీయ పరిణామాల నేపథ్యంలో బీజేపీ సర్కారుకు వచ్చే సాధారణ ఎన్నికల్లో భంగపాటు కలుగనుందని, సంస్కరణలు నిలిచిపోనున్నాయన్న అంచనాలు మార్కెట్లపై ప్రతికూల ప్రభావాన్ని చూపాయి. దీనికి తోడు చమురు ధరలు చుక్కలనంటడం, పేలవమైన మార్చి త్రైమాసికపు ఆర్థిక ఫలితాలు మదుపరుల సెంటిమెంట్‌ను దెబ్బతీశాయి. దీంతో వారు సోమవారం అమ్మకాల వైపే మొగ్గు చూపారు. ఆసియా మార్కెట్ల సానుకూల సంకేతాలతో సోమవారం ఉదయం సూచీలు లాభాలతోనే ప్రారంభమయ్యాయి. సెన్సెక్స్‌ 70 పాయింట్లకు పైగా లాభంతో ట్రేడ్‌ అయ్యింది. నిఫ్టీ కూడా 10,600పైన ట్రేడింగ్‌ను ఆరంభించింది. అయితే మార్కెట్లు ఆ లాభాలను ఎంతోసేపు నిలబెట్టుకోలేకపోయాయి. ట్రేడింగ్‌ ఆరంభమైన కొద్ది సేపటికే నష్టాల్లోకి జారుకున్న సూచీలు తిరిగి ఏ దశలోనూ కోలుకోలేకపోయాయి. ఫలితంగా మార్కెట్లు ముగిసే సమయానికి సెన్సెక్స్‌ 232 పాయింట్లు నష్టపోయి 34,616 పాయింట్ల వద్ద, నిఫ్టీ 80 పాయింట్లు నష్టపోయి 10,516 పాయింట్ల వద్ద ముగిసింది. దీంతో వరుసగా నాలుగో సెషన్‌లోనూ దేశీయ స్టాక్‌ మార్కెట్లు నష్టాల్లో ముగిసినట్టయింది. మార్కెట్ల పతనాన్ని మించి చిన్న షేర్లలో భారీ అమ్మకాలు నమోదయ్యాయి. బీఎస్‌ఈలో మిడ్‌క్యాప్‌, స్మాల్‌క్యాప్‌ ఇండెక్సులు 2 శాతం స్థాయిలో తిరోగమించాయి. నిఫ్టీ మిడ్‌క్యాప్‌ 300 పాయింట్లకు పైగా జారింది. అటు మార్చి త్రైమాసిక ఫలితాలు కూడా మార్కెట్లపై ప్రభావం చూపినట్టు విశ్లేషకులు చెబుతున్నారు.
మీ స్నేహితులకు రికమెండ్ చెయ్యండి